32004R0907
L 163/50
JURNALUL OFÍCIAL AL UNIUNII EUROPENE
REGULAMENTUL (CE) NR. 907/2004 AL COMISIEI
din 29 aprilie 2004
de modificare a standardelor de comercializare aplicabile fructelor și legumelor proaspete în ceea ce privește prezentarea și marcajul
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 2 alineatul (2),
întrucât:
(1)
Standardele de comercializare pentru fructele și legumele proaspete, stabilite în conformitate cu articolul 2 din Regulamentul (CE) nr. 2200/96, stabilesc dispoziții referitoare la prezentarea produselor în ambalaj și impun marcarea tuturor coletelor cu toate informațiile necesare în ceea ce privește identificarea ambalatorului sau expeditorului, natura produsului, originea acestuia și caracteristicile sale comerciale.
(2)
Este o practică comună în domeniu să se fixeze etichete autocolante individuale pe fructe în scopuri publicitare sau în alte scopuri. Dezvoltarea acestei practici pentru produsele cele mai fragile face necesară adoptarea unor norme care vizează prevenirea deteriorării produselor prin etichetele respective.
(3)
Evoluția recentă din sectorul fructelor și legumelor se caracterizează în special prin pregătirea, din ce în ce mai frecvent chiar în regiunea de producție, a ambalajelor de vânzare astfel cum sunt definite la anexa IV partea 1 litera (l) din Regulamentul (CE) nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (2). Prin urmare, în acest caz, ambalajele de vânzare sunt adesea transportate către piețele de consum în colete sau ambalaje de transport reutilizabile.
(4)
Pentru a se ține seama de dezvoltarea acestor practici de ambalare a fructelor și legumelor și pentru a se evita în special confuzia care poate apărea atunci când se schimbă etichetele coletelor sau ambalajelor de transport reutilizabile, este oportun să se scutească ambalajele de transport de marcajul indicațiilor prevăzute de standardele de comercializare, cu condiția, totuși, ca ambalajele de vânzare să fie corect marcate și vizibile. În cazul în care coletele sau ambalajele de transport sunt paletizate, este, de asemenea, necesar să se prevadă un marcaj general pentru paleți.
(5)
Este, de asemenea, oportun să se prevadă posibilitatea de a marca preambalajele, astfel cum sunt definite de anexa IV partea 1 litera (l) la Regulamentul (CE) nr. 1148/2001, cu numele vânzătorului în locul numelui ambalatorului sau expeditorului, în special pentru apropierea de dispozițiile aplicabile tuturor produselor alimentare preambalate, astfel cum sunt definite de Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (3), cu condiția ca informațiile care figurează pe preambalajele respective să permită cunoașterea mai ușoară a ambalatorului și/sau a expeditorului.
(6)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
La titlul V (Dispoziții privind prezentarea), punctul (B) (Ambalarea), din anexele la regulamentele menționate de anexa I la prezentul regulament și la titlul V (Dispoziții privind prezentarea), punctul (C) (Ambalarea), din anexele la regulamentele menționate de anexa II la prezentul regulament, se adaugă următorul paragraf:
„Etichetele aplicate individual pe produse trebuie să fie astfel încât, atunci când sunt dezlipite, acest lucru să nu lase urme vizibile de lipici, nici defecte pe epidermă.”
Articolul 2
La sfârșitul titlului VI (Dispoziții privind marcajul) din anexele la regulamentele menționate de anexa III la prezentul regulament și la titlul VI (Dispoziții privind marcajul), la sfârșitul punctului 1, din anexele la regulamentele menționate de anexa IV la prezentul regulament, se adaugă următorul paragraf:
„Nu este necesar să se menționeze indicațiile prevăzute la primul paragraf pe colete atunci când acestea din urmă conțin ambalaje de vânzare, vizibile din exterior și pe care figurează aceste indicații. Aceste colete trebuie să fie lipsite de orice marcaj de natură să inducă în eroare. Atunci când aceste colete sunt prezentate în paleți, aceste indicații trebuie să figureze pe o fișă plasată vizibil cel puțin pe două din fețele paleților.”
Articolul 3
La titlul VI (Dispoziții privind marcajul) din anexele la regulamentele menționate de anexa III și la titlul VI (Dispoziții privind marcajul), punctul 1, din anexele la regulamentele care figurează în anexa IV la prezentul regulament, punctul (A) se înlocuiește cu următorul text:
„A. Identificare
Numele și adresa ambalatorului și/sau expeditorului
Această mențiune poate fi înlocuită:
-
pentru toate ambalajele, cu excepția preambalajelor, de codul reprezentând ambalatorul și/sau expeditorul eliberat sau recunoscut de un serviciu oficial, precedat de mențiunea «ambalator și/sau expeditor» sau o abreviere echivalentă;
-
doar pentru preambalaje, cu numele și adresa vânzătorului stabilit în interiorul Comunității, precedat de mențiunea «ambalat pentru:» sau o mențiune echivalentă. În acest caz, etichetarea trebuie să cuprindă, de asemenea, un cod care corespunde ambalatorului și/sau expeditorului. Vânzătorul furnizează orice informație considerată necesară de serviciile de control privind semnificația acestui cod.”
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.